Sergei Tšemezov

Sergei Tšemezov (sündinud 20. augustil 1952 Tšeremhovos) on Venemaa poliitik ja miljardär, FSB kindralpolkovnik, Ühtse Venemaa juhatuse liige, Venemaa riikliku tehnoloogiahiiu Rosteh peadirektor, Vladimir Putini lähikondne.

Elukäik ja tegevus 
Sündis Irkutski oblastis Tšeremhovo linnas. 1975. aastal lõpetas kiitusega Irkutski Rahvamajanduse Instituudi majandusteaduskonna. Pärast seda lõpetas Vorošilovi nimelise NSV Liidu Relvajõudude Kindralstaabi Akadeemia kõrgemad kursused, kust siirdus tööle KGB välisluureosakonda. 1970. aastate lõpul töötas Irkutski haruldaste ja värviliste metallide uurimisinstituudis. Aastast 1980 töötas ta eksperimentaaltööstusühistu Lutš juures, aastatel 1983–1988 juhtis ta KGB kaptenina Lutši esindust Dresdenis (juhendas kaevandatud uraanimaagi eksportimist NSV Liitu), kus elas ühes majas Vladimir Putiniga, kellega sõbrunes. Tolleaegse DDRi julgeolekuteenistuse Stasi telefoniraamatu kohaselt jagas kabinetti hilisema Transnefti presidendi KGB major Nikolai Tokareviga. 1988–1996 väliskaubanduse assotsiatsiooni Sovintersport peadirektori asetäitja,1996–1999 Venemaa Föderatsiooni presidendi kantselei välissuhete osakonna juhataja (V. Putini juhtimisel), hiljem presidendi administratsiooni välissuhete osakonna juhataja. 1999–2000 riigiettevõtte Promexport peadirektor. 2000–2004 Venemaa riikliku monopoolse relvaekspordiettevõte Rosoboroneksport peadirektori asetäitja, 2004–2007 peadirektor. Alates 2001 lennukiehitusettevõtte AS Erikonstrueerimisbüroo Suhhoi, alates 2002 rakette ja radareid valmistava kontserni Almaz-Antei, alates 2011 Venemaa rahvusliku lennukompanii Aeroflot direktorite nõukogu liige. Alates 2005. aastast on ta Venemaa kehakultuuri ning spordi toetamise ja arendamise fondi (fond Sport) hoolekogu esimees. 2007. aasta märtsist Venemaa sõjalis-tehnilise koostöö komisjoni välisriikidega liige. Aprillist 2007 ülevenemaalise avaliku organisatsiooni Venemaa masinaehitajate liit esimees. Venemaa presidendi dekreediga 26. novembrist 2007 vabastati ta ametist ja nimetati riigiettevõtte Rostehnologia peadirektoriks, mis 2012. aasta lõpus nimetati ümber Rostehiks. Alates 2006 maailma suurima titaanitootja VSMPO-AVISMA, alates 2014 maailma suurima kaaliumväetiste tootja Uralkalii direktorite nõukogu esimees.

Alates detsembrist 2006 kuulub Venemaa võimupartei Ühtne Venemaa juhatusse.

Teaduslik tegevus 
Venemaa Föderatsiooni Sõjateaduste Akadeemia tegevliige, majandusteaduste doktor, professor. Avaldanud üle 130 publikatsiooni. Venemaa välisministeeriumi juures asuva Moskva Riikliku Rahvusvaheliste Suhete Instituudi (MGIMO) sõjatehnilise koostöö ja kõrgtehnoloogia valdkonna juhtimise osakonna juhataja. Venemaa teadus- ja haridusministeeriumi kõrgema atesteerimiskomisjoni liige. Venemaa Sõjaajaloo Seltsi sihtkapitali fondi hoolekogu esimees.

Sanktsioonid 
28. aprillil 2014 kehtestas USA talle oma viisa- ja majandussanktsioonid. 12. septembril 2014 lülitas Euroopa Liit ta oma sanktsioonide nimekirja.

Perekond 
Abielus Jekaterina Tšemezovaga, kes omab 70 % ettevõttest Kate, mis sai AvtoVAZilt 300 kuni 500 miljonit rubla automaatkäigukastide tootmise arendamiseks. Hiljem projekt tühistati ilma selgitusteta. 2012. aastal teatas autotehas, et testitulemuste põhjal ostab see automaatkäigukasti tuntud Jaapani tootjalt Jatco. 2006 omandas Belize'i offshore-firma Elsamex Enterprises Ltd. kaudu 5,1% nafta- ja gaasiettevõtte Itera aktsiatest. 2010 omandas 600 miljoni rubla eest 13,4 % kommertspanga "Международный финансовый клуб" (МФК, MFK) aktsiatest. Restoraniketi Etaž (2017 Moskvas 19 restorani) peamine omanik. Aastatel 2009–2015 ulatus Ignatova kogutulu 4,25 miljardi rubla juurde. 2014. aastal ületas tema sissetulek 2 miljardit rubla, mis tegi temast ühe majanduslikult edukama riigiettevõtte juhi naise. Eksklusiivse majaühistu Povarskaja 28 Moskvas üks omanikest (koos Rostehi asejuhi Vladimir Artjakovi, Rosnefti endise presidendi Sergei Bogdantšikoviga, Venemaa 1 telekanali tegevjuhi Konstantin Ernsti pereliikmetega ja Venemaa valitsuse personalijuhi Sergei Prihhodkoga), üks 206 ruutmeetrine korter maksab seal hinnanguliselt 8 miljonit dollarit. Talle kuulub hotell Moskva majas Ohotnõi Rjadil 1434-ruutmeetrine korter (hõlmab 12. ja 13. korruse), mis Aleksei Navalnõi hinnangul maksab 5 miljardit rubla.

Vanem poeg Stanislav (sündinud 1973) töötas alates 2009. aasta maist nafta- ja gaasiettevõttes Itera, omab 30% Medpharmtechnologyst ja ta on seotud riigieelarvest finantseeritavate suurte ravimitarnetega. Alates 2007 AvtoVAZenergo direktorite nõukogu liige, Interbusinessgroup Holdingu direktorite nõukogu esimees. Viimasele ettevõttele kuuluvad struktuurifirmade kaudu kaubandusorganisatsioonid LLC Insurance Company Independent Insurance Group, CJSC Oboroncement, LLC Oborontsement-energo. Independent Insurance Group kindlustab riigi korporatsiooni Rosteh suurimate ettevõtete äri. Alates 2003. aastast kuulub talle koos Vladimir Artjakovi poja Dmitriga hotellikompleks Meridian Musta mere ääres Gelendžikis.

Kasutütar Anastasia Ignatova on lõpetanud Moskva Riikliku Rahvusvaheliste Suhete Instituudi (MGIMO,) töötab seal poliitikateooria osakonnas ja on oma isa juhendamisel kirjutanud monograafia "Riiklik poliitika kõrgtehnoloogiate valdkonnas", riigiteaduste kandidaat. 2011. aastal sai ta kraadiõppurina meditsiini- ja diagnostikakeskuses Creativemedcenter ettevõtja Mihhail Prohhorovi täisväärtuslikuks partneriks (50%), kolm aastat hiljem projekt likvideeriti. Pirelli rehvifirma 2017. aasta kalendritüdruk.

Viited

Välislingid 
 The Economist: The making of a NEO-KGB state

KGB ohvitserid
Sündinud 1952